A4-0219/97

Ψήφισμα σχετικά με το Πράσινο Βιβλίο της Επιτροπής για τις εμπορικές επικοινωνίες στην εσωτερική αγορά (COM(96)0192 - C4-0365/96)

Το Ευρωπαϊκό Κοινοβούλιο,

- έχοντας υπόψη το Πράσινο Βιβλίο της Επιτροπής για τις εμπορικές επικοινωνίες στην εσωτερική αγορά (COM(96)0192 - C4-0365/96),

- έχοντας υπόψη τα άρθρα 59, 56, 30 και 36 της Συνθήκης ΕΚ,

- έχοντας υπόψη τα άρθρα 128 (πολιτισμός), 129 (δημόσια υγεία) και 129Α (προστασία των καταναλωτών), 130 (βιομηχανική πολιτική) και 85 (πολιτική ανταγωνισμού) της Συνθήκης ΕΚ,

- έχοντας υπόψη τις 8 υποθέσεις με τις οποίες ασχολήθηκε το Δικαστήριο των Ευρωπαϊκών Κοινοτήτων από το 1973 στον τομέα των εμπορικών επικοινωνιών,

- έχοντας υπόψη την οδηγία 89/552/ΕΟΚ για την τηλεόραση χωρίς σύνορα και ειδικότερα τα άρθρα της 10-21 (τηλεόραση και χορηγία) και πιο συγκεκριμένα τη διαφήμιση για τα προϊόντα καπνού (άρθρο 13), τα φαρμακευτικά προϊόντα (άρθρο 14), τα οινοπνευματώδη ποτά (άρθρο 15), τις διαφημίσεις για παιδιά (άρθρο 16) και την προστασία των ανηλίκων (άρθρο 22) ((ΕΕ L 298, 17.10.1989, σελ. 23)),

- έχοντας υπόψη την οδηγία 84/450/ΕΟΚ σχετικά με την παραπλανητική διαφήμιση ((ΕΕ L 250, 19.9.1984, σελ. 17)), την οδηγία 92/28/ΕΟΚ σχετικά με τη διαφήμιση των φαρμάκων που προορίζονται για ανθρώπους ((ΕΕ L 113, 30.4.1992, σελ. 13)), την οδηγία 95/46/ΕΟΚ σχετικά με την προστασία έναντι της επεξεργασίας δεδομένων προσωπικού χαρακτήρα ((ΕΕ L 281, 23.11.1995, σελ. 31)), την οδηγία 79/112/ΕΟΚ σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και τη διαφήμισή τους ((ΕΕ L 33, 8.2.1979, σελ. 1)), την οδηγία 92/96/ΕΟΚ σχετικά με το συντονισμό των νομοθετικών, κανονιστικών και διοικητικών διατάξεων που αφορούν την πρωτασφάλιση ζωής ((ΕΕ L 360, 9.12.1992 σελ. 1)), τη σύσταση της Επιτροπής 92/295/ΕΟΚ σχετικά με τους κώδικες δεοντολογίας για την προστασία των καταναλωτών όσον αφορά συμβάσεις διαπραγματευόμενες από απόσταση ((ΕΕ L 156, 10.6.1992, σελ. 21)),

- έχοντας υπόψη το ψήφισμά του της 20ής Φεβρουαρίου 1997 σχετικά με την ανακοίνωση της Επιτροπής για τις προτεραιότητες της πολιτικής καταναλωτών για την περίοδο 1996-1998 ((ΕΕ C 85, 17.3.1997, σελ. 133)) και ιδιαίτερα τις παραγράφους 5 (πωλήσεις εξ αποστάσεως και συγκριτική διαφήμιση), 6, 8 και 9 (εφαρμογή του ευρωπαϊκού δικαίου), 10 (αποζημίωση), 11 (διάρκεια προθεσμιών), 22 (πληροφόρηση), 23 (διαφάνεια),

- έχοντας υπόψη το Πράσινο Βιβλίο της Επιτροπής για την προστασία των ανηλίκων και της ανθρώπινης αξιοπρέπειας στο πλαίσιο των οπτικοακουστικών υπηρεσιών και των υπηρεσιών πληροφόρησης (COM(96)0483 - C4-0621/96),

- έχοντας υπόψη το ψήφισμά του της 24ης Απριλίου 1997 σχετικά με την ανακοίνωση της Επιτροπής όσον αφορά το παράνομο και βλαβερό περιεχόμενο στο Internet,

((ΣΠ της ημερομηνίας αυτής, Μέρος ΙΙ, σημείο 11.))- έχοντας υπόψη την εκτενή διαβούλευση που διεξήγαγε η Επιτροπή κατά την εκπόνηση του παρόντος Πράσινου Βιβλίου και των βασικών μελετών,

- έχοντα υπόψη τη δυνατότητα κάθε ευρωπαίου πολίτη να χρησιμοποιήσει τις υπηρεσίες του Διαμεσολαβητή και της Επιτροπής Αναφορών του Ευρωπαϊκού Κοινοβουλίου για να ζητήσει αποκατάσταση της βλάβης,

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τις γνωμοδοτήσεις της Επιτροπής Περιβάλλοντος, Δημόσιας Υγείας και Προστασίας των Καταναλωτών, της Επιτροπής Πολιτισμού, Νεότητας, Παιδείας και Μέσων Ενημέρωσης, και της Επιτροπής Νομικών Θεμάτων και Δικαιωμάτων των Πολιτών (A4-0219/97),

Α. λαμβάνοντας υπόψη ότι είναι αναγκαίο να ασκήσει η Ευρωπαϊκή Επιτροπή το δικαίωμα πρωτοβουλίας που διαθέτει προκειμένου να εκπληρώσει την υποχρέωση της Συνθήκης όπως ορίζεται στο άρθρο 63, τηρώντας την αρχή της επικουρικότητας και τους ευρύτερους στόχους της Συνθήκης,

Β. λαμβάνοντας υπόψη ότι τα πρόσωπα και οι επιχειρήσεις που προσφέρουν υπηρεσίες εμπορικών επικοινωνιών πρέπει να επωφελούνται από τις διατάξεις του άρθρου 59 της Συνθήκης, εφόσον αμείβονται και μπορούν να προσφέρουν υπηρεσίες με διασυνοριακό χαρακτήρα, λαμβάνοντας παράλληλα δεόντως υπόψη τις διαφορές στον πολιτιστικό τομέα,

Γ. λαμβάνοντας υπόψη ότι η εσωτερική αγορά για εμπορικές επικοινωνίες επί του παρόντος δεν λειτουργεί με ικανοποιητικό τρόπο, αφού 99 των ερωτηθέντων που παρέχουν υπηρεσίες εμπορικής επικοινωνίας αναγνώρισαν την ύπαρξη εμπορικών φραγμών που συνδέονται με τις διαφορές στις κανονιστικές ρυθμίσεις των κρατών μελών και στον πολιτιστικό τομέα,

Δ. λαμβάνοντας υπόψη ότι οι εμπορικές ανακοινώσεις δεν πρέπει να εννοούνται μόνον ως τομέας οικονομικής δραστηριότητος. και ότι σαφείς και διαφανείς κατευθυντήριες γραμμές σε ευρωπαϊκό επίπεδο θα βοηθήσουν σημαντικά στην ολοκλήρωση της εσωτερικής αγοράς,

Ε. λαμβάνοντας υπόψη ότι υπάρχει ανάγκη προώθησης της ανάπτυξης διασυνοριακών υπηρεσιών εμπορικής επικοινωνίας αφού αυτές συνδέονται με την ελεύθερη κυκλοφορία εμπορευμάτων, έχουν τεράστιες δυνατότητες δημιουργίας θέσεων απασχόλησης και οι υπηρεσίες αυτές θα διαδραματίσουν θεμελιώδη ρόλο στη συνεχή ανάπτυξη του ηλεκτρονικού εμπορίου,

ΣΤ. λαμβάνοντας υπόψη ότι στο Πράσινο Βιβλίο δεν εξετάζονται σημαντικά θέματα που απασχολούν τους καταναλωτές[semigr ] εκτιμώντας ιδιαίτερα ότι κατά τα τελευταία έτη έχει αυξηθεί σημαντικά η ανάγκη προστασίας των περισσότερο ευάλωτων καταναλωτών, όπως είναι τα παιδιά, και η ανάγκη αυτή συνεχίζει να αυξάνεται με ταχύτατους ρυθμούς, ως αποτέλεσμα της ανάπτυξης νέων τεχνολογιών,

Ζ. λαμβάνοντας υπόψη ότι τα Άρθρα ΣΤ και Κ2 της Συνθήκης ΕΕ αναφέρονται ρητά στην Ευρωπαϊκή Σύμβαση για την Προστασία των Δικαιωμάτων του Ανθρώπου και των Θεμελιωδών Ελευθεριών, το δέκατο άρθρο (1) της οποίας ορίζει ότι «κάθε άνθρωπος έχει το δικαίωμα της ελεύθερης έκφρασης»,

Η. λαμβάνοντας υπόψη ότι οι εκφράσεις που χρησιμοποιούνται στο πλαίσιο των εμπορικών επικοινωνιών δεν θα πρέπει ούτε να θίγουν ή να προσβάλλουν θρησκευτικές πεποιθήσεις, ούτε να υποθάλπουν το μίσος λόγω θρησκείας, φυλής, φύλου ή εθνικότητας,

Θ. λαμβάνοντας υπόψη ότι οι εμπορικές επικοινωνίες δεν θα πρέπει να συνιστούν απειλή για την πνευματική και σωματική υγεία, ούτε να είναι προκλητικές[semigr ]

Ι. λαμβάνοντας υπόψη ότι η αρχή της επικουρικότητας θα πρέπει επίσης να εφαρμοσθεί σ' αυτόν τον τομέα δραστηριότητας, δηλαδή θα μπορούν να επιβληθούν μέτρα μέσω αυτορύθμισης, αλλά μερικές φορές θα είναι αναγκαία η κοινοτική νομοθεσία,

ΙΑ. λαμβάνοντας υπόψη ότι η εφαρμογή της αρχής της αναλογικότητας έχει θεμελιώδη σημασία για τη διασφάλιση της αποτελεσματικής εφαρμογής του κοινοτικού δικαίου,

ΙΒ. λαμβάνοντας υπόψη ότι η Επιτροπή ορθώς αναφέρει ότι οι περιορισμοί που επιβάλλονται σε εθνικό ή ευρωπαϊκό επίπεδο χρειάζεται να αιτιολογούνται από την άποψη της αναλογικότητάς τους και με βάση τους στόχους του γενικού συμφέροντος που αναγνωρίζονται στη Συνθήκη προστατεύοντας τους καταναλωτές, τον πολιτισμό, την υγεία και άλλα δημόσια συμφέροντα,

ΙΓ. λαμβάνοντας υπόψη ότι ορισμένα ελεύθερα επαγγέλματα στον τομέα της εμπορικής επικοινωνίας, είτε λόγω της συμμετοχής τους σε δραστηριότητες δημοσίου συμφέροντος, είτε λόγω της ιδιαίτερης σχέσης που αναπτύσσουν όσοι τα ασκούν με τους πελάτες τους, είτε λόγω της αδυναμίας τους να εγγυηθούν την επίτευξη του επιδιωκομένου αποτελέσματος, πρέπει να αποτελέσουν αντικείμενο ειδικής ρύθμισης που θα στηρίζεται στον ιδιαίτερο κώδικα δεοντολογίας τους, χωρίς να παραβλέπεται ο αυστηρός σεβασμός των διατάξεων της Συνθήκης ΕΚ,

ΙΔ. λαμβάνοντας υπόψη ότι η διαδικασία επί παραβάσει βάσει του άρθρου 169 στον τομέα των εμπορικών επικοινωνιών, όπως και σε άλλους τομείς, επί του παρόντος δεν λειτουργεί με αποτελεσματικό και ικανοποιητικό τρόπο, παρά το ότι θα μπορούσε να είναι ένα αποδοτικό και αποτελεσματικό μέσον για την ενίσχυση της σταθερότητας και της ορθής εφαρμογής της νομοθεσίας,

ΙΕ. λαμβάνοντας υπόψη ότι ήδη είναι εμφανή σημαντικά οφέλη για τους καταναλωτές όσον αφορά την επιλογή και την ποιότητα προϊόντων και υπηρεσιών που διατίθενται τώρα στα κράτη μέλη από όλη την Ευρωπαϊκή Ένωση, παρά το γεγονός ότι η ενιαία αγορά απέχει ακόμη πολύ από την ολοκλήρωσή της,

ΙΣΤ. λαμβάνοντας υπόψη ότι είναι σημαντική η εξασφάλιση της πρόσβασης των καταναλωτών στη δικαιοσύνη και σε αποκατάσταση της βλάβης στο πλαίσιο των διασυνοριακών επικοινωνιών, ότι χρειάζονται ακόμη να γίνουν πολλά για να εξασφαλισθεί ότι οι καταναλωτές δεν έχουν πρόσβαση μόνο στη δικαιοσύνη δια μέσου των συνόρων, αλλά πρόσβαση σε κατάλληλες και αποτελεσματικές διασυνοριακές διαδικασίες καταγγελιών τόσο σε επίπεδο κρατών μελών όσο και σε ολόκληρη την Ευρωπαϊκή Ένωση,

ΙΖ. λαμβάνοντας υπόψη ότι οι στόχοι της Συνθήκης ΕΚ όπως ορίζονται μεταξύ άλλων στα άρθρα 100Α και 129Α απαιτούν την επίτευξη υψηλού επιπέδου προστασίας των καταναλωτών και ότι θα πρέπει να ζητείται η γνώμη από τους καταναλωτές και/ή τους εκπροσώπους τους καθώς και να υπάρχει πλήρης συμμετοχή τους σε όλα τα στάδια προς την επίτευξη των στόχων της Συνθήκης, καθώς και ότι τόσο οι αρμόδιες για την εσωτερική αγορά και την προστασία των καταναλωτών Γενικές Διευθύνσεις της Επιτροπής όσο και οι ενώσεις των καταναλωτών θα πρέπει να διαδραματίσουν πλήρη ρόλο κατά τη γενική αξιολόγηση της χάραξης πολιτικής στον τομέα των εμπορικών επικοινωνιών,

ΙΗ. λαμβάνοντας υπόψη ότι η ενθάρρυνση της πολιτισμικής πολυμορφίας είναι αφενός αναγκαία και αφετέρου στόχος της Συνθήκης[semigr ] εκτιμώντας για το λόγο αυτό ότι οι διαφορές μεταξύ εθνικών κανόνων και ρυθμίσεων στην εμπορική επικοινωνία πρέπει να γίνονται ανεκτές σε μεγάλο βαθμό υπό την προϋπόθεση ότι δεν ενέχουν ανάλογες διακρίσεις όσον αφορά τις διασυνοριακές εμπορικές επικοινωνίες,

1. εκφράζει ικανοποίηση για το Πράσινο Βιβλίο, θεωρεί όμως ότι οι προτάσεις της Επιτροπής πρέπει να ενισχυθούν προκειμένου να επιτευχθεί ο επιδιωκόμενος στόχος[semigr ]

2. ζητεί την πλήρη εφαρμογή των κανόνων που καθορίζει η Συνθήκη και το παράγωγο δίκαιο στον τομέα της εσωτερικής αγοράς, ώστε να διασφαλισθεί η προστασία του συμφέροντος του κοινωνικού συνόλου[semigr ]

3. ζητεί την αποτελεσματικότερη εφαρμογή της αρχής της χώρας προέλευσης ώστε να διασφαλισθεί αφενός η κατάργηση των εσωτερικών συνόρων και των φραγμών μεταξύ των κρατών μελών και αφετέρου ο μη περιορισμός της προστασίας του συμφέροντος του κοινωνικού συνόλου μόνον εντός των συνόρων κάθε κράτους μέλους[semigr ]

4. πρέπει ωστόσο, να λαμβάνονται υπόψη οι σημαντικές κοινωνικές και πολιτιστικές διαφορές μεταξύ των κρατών μελών σε ό,τι αφορά την εμπορική επικοινωνία στον κοινοτικό χώρο[semigr ]

5. πιστεύει ότι είναι απαραίτητο να προσδιορισθούν επακριβώς οι έννοιες «εμπορικές ανακοινώσεις» και «φορέας παροχής υπηρεσιών»[semigr ]

6. ζητεί από την Επιτροπή στην αναγγελθείσα μετέπειτα ανακοίνωσή της να δημοσιεύσει τον ορισμό μιας μεθοδολογίας αξιολόγησης της αναλογικότητας, ο οποίος θα περιλαμβάνει αυστηρά χρονικά όρια για αποφάσεις, θα βασίζεται στην υφιστάμενη νομολογία και θα ερμηνεύει πώς μπορεί να εφαρμοσθεί στην υφιστάμενη νομοθεσία σε επίπεδο κρατών μελών και σε επίπεδο Κοινότητας, στους αυτορρυθμιζόμενους κώδικες και στις νέες νομοθετικές προτάσεις[semigr ]

7. καλεί, στο σημείο αυτό, την Επιτροπή να αξιολογήσει την αναλογικότητα με μία προσέγγιση που θα βασίζεται:

(α) στην ανάγκη συνδυασμού των στόχων ανοίγματος της αγοράς με τη διατήρηση και τη βελτίωση των υψηλών προδιαγραφών[semigr ]

(β) στην ανάγκη κατάλληλου συγκερασμού νομοθεσίας και αυτορρύθμισης, που θα αντικατοπτρίζει τις πολιτισμικές διαφορές των κρατών μελών[semigr ]

8. υποστηρίζει την προσέγγιση που προτείνει το Πράσινο Βιβλίο, σύμφωνε με την οποία θα πρέπει να αξιολογείται η αναλογικότητα των περιοριστικών μέτρων σε σχέση με τους στόχους που επιδιώκουν να επιτύχουν, ώστε να εξασφαλισθεί η αποτελεσματική λειτουργία του χώρου χωρίς σύνορα, με την παράλληλη βελτίωση της προστασίας όσον αφορά στόχους γενικού συμφέροντος όπως η προστασία των καταναλωτών, της δημόσιας υγείας, της πνευματικής και εμπορικής ιδιοκτησίας και της προσωπικής ζωής[semigr ]

9. ζητεί τη θέσπιση μιας τριμερούς επιτροπής η οποία θα αποτελείται εξίσου από εκπροσώπους των κρατών μελών, εκπροσώπους της βιομηχανίας και οργανώσεις των καταναλωτών και ζητεί να κληθεί να γνωμοδοτήσει σχετικά με τον κανονισμό λειτουργίας της[semigr ]

10. καλεί την Επιτροπή να καθορίσει την νομική φύση και το πεδίο αρμοδιοτήτων της επιτροπής που προτείνει να δημιουργηθεί, προκειμένου να διασφαλισθεί η δέουσα εφαρμογή της αρχής της αναλογικότητας[semigr ] θεωρεί απαραίτητο να περιληφθούν στην εν λόγω επιτροπή εκπρόσωποι του τομέα των εμπορικών επικοινωνιών, των καταναλωτών και του Ευρωπαϊκού Κοινοβουλίου[semigr ]

11. ζητεί από την Επιτροπή να εξασφαλίσει ότι οι εργασίες της επιτροπής για την προτεινόμενη αξιολόγηση της αναλογικότητας θα είναι πλήρως διαφανείς και περαιτέρω να εξασφαλίσει ότι η επιτροπή θα διαβουλεύεται πλήρως με τα μέρη που υποβάλλουν καταγγελίες, θα συνεδριάζει τακτικά, θα λειτουργεί σύμφωνα με αυστηρά χρονικά όρια, θα δημοσιεύει τα αποτελέσματά της και θα εξετάζει όλες τις καταγγελίες που υποβάλλονται στην Επιτροπή[semigr ] η επιτροπή θα υποβάλλει έκθεση στο Ευρωπαϊκό Κοινοβούλιο[semigr ]

12. πιστεύει ότι η διαδικασία αξιολόγησης της αναλογικότητας δεν θα πρέπει σε καμία περίπτωση να συνεπάγεται την παράταση της συνήθους προθεσμίας για τη λήψη των αποφάσεων της Επιτροπής[semigr ]

13. καλεί τον τομέα των εμπορικών επικοινωνιών να εξασφαλίσει ότι οι αυτορρυθμιζόμενες διαδικασίες του σε επίπεδο κρατών μελών και σε ευρωπαϊκό επίπεδο θα διατίθενται στο κοινό, θα δημοσιεύονται και θα είναι διαφανείς και ότι οι επί μέρους καταναλωτές θα μπορούν εύκολα να υποβάλλουν καταγγελία, χωρίς κόστος γι' αυτούς και με την προοπτική μιας ταχείας και ικανοποιητικής απάντησης[semigr ] ενθαρρύνει τις εμπλεκόμενες βιομηχανίες να συμπεριλάβουν στους αυτορρυθμιζόμενους κώδικες τις αρχές της χώρας προέλευσης, της αμοιβαίας αναγνώρισης, της αναλογικότητας και να θεσπίσουν κατώτατα όρια προστασίας των καταναλωτών[semigr ]

14. θεωρεί ότι οι διεθνείς κώδικες, όπως εκείνοι του Διεθνούς Εμπορικού Επιμελητηρίου, θα πρέπει να μελετηθούν από την Επιτροπή εφόσον, μετά την εφαρμογή της μεθόδου της αναλογικότητας, αποδειχθεί ότι είναι απαραίτητη η υποβολή μιας πρότασης εναρμόνισης και ότι το Διεθνές Εμπορικό Επιμελητήριο θα πρέπει να ολοκληρώσει τις κατευθυντήριες γραμμές του σχετικά με τις επικοινωνίες αλληλοεπιδραστικού μάρκετινκ[semigr ]

15. καλεί την Επιτροπή, τις οργανώσεις καταναλωτών και τον τομέα της βιομηχανίας να εξετάσουν την ενίσχυση των ήδη υφισταμένων αυτορρυθμιζόμενων διαδικασιών καταγγελιών, όπως αυτή της Ευρωπαϊκής Ένωσης Διαφημιστικών Προτύπων (EASA)[semigr ]

16. θεωρεί ότι θα ήταν σκόπιμη η εφαρμογή των εθνικών κωδίκων συμπεριφοράς κατά τρόπον ώστε να απαιτείται η αμοιβαία αναγνώριση[semigr ] αυτό θα μπορούσε να οδηγήσει στη διαμόρφωση κωδίκων συμπεριφοράς σε ευρωπαϊκό επίπεδο, εφόσον βεβαίως δεν επηρεάζουν τον ελεύθερο ανταγωνισμό στην εσωτερική αγορά[semigr ]

17. καλεί τις ευρωπαϊκές και εθνικές αρχές να δημιουργήσουν ένα περιβάλλον το οποίο θα επιτρέπει στις οργανώσεις των καταναλωτών να κάνουν πλήρη χρήση όλων των μηχανισμών εφαρμογής για την προστασία των συμφερόντων των καταναλωτών στην ενιαία αγορά, συμπεριλαμβανομένης της διαδικασίας επί παραβάσει, της μελλοντικής επιτροπής για την αναλογικότητα και όλων των εθνικών φορέων που είναι αρμόδιοι για την επιτήρηση της εμπορικής επικοινωνίας[semigr ]

18. καλεί την Επιτροπή στην επόμενη ανακοίνωσή της επί του θέματος να παρουσιάσει πλήρη καταγραφή των υφιστάμενων φραγμών στην ελεύθερη κυκλοφορία των υπηρεσιών εμπορικών επικοινωνιών[semigr ]

19. ζητεί από την Επιτροπή να αναλάβει την εκπόνηση μιας εκτενούς μελέτης για την οικονομική σπουδαιότητα του τομέα των εμπορικών επικοινωνιών στην ενιαία αγορά[semigr ]

20. τονίζει την ανάγκη μιας τράπεζας δεδομένων που θα περιέχει την κοινοτική και εθνική νομοθεσία στον τομέα των εμπορικών επικοινωνιών καθώς και της άμεσης δημιουργίας ενός ενιαίου ευρωπαϊκού κομβικού σημείου το οποίο θα πρέπει να δημιουργηθεί εντός σαφώς καθορισμένου πλαισίου ενημέρωσης και χάραξης πολιτικής που θα ενσωματώνει όλα τα εμπλεκόμενα συμφέροντα[semigr ] το κομβικό σημείο θα πρέπει, ως κύρια προτεραιότητα, να εφοδιάσει το Ευρωπαϊκό Κοινοβούλιο με μια πλήρη έρευνα και ανάλυση των υφιστάμενων αυτορρυθμιζόμενων κωδίκων στα κράτη μέλη[semigr ] προκειμένου να διασφαλισθεί υψηλό επίπεδο προστασίας των καταναλωτών με σεβασμό της πολιτισμικής πολυμορφίας, το πλαίσιο αυτό θα πρέπει να αναπτυχθεί σε διυπηρεσιακό επίπεδο[semigr ]

21. καλεί την Επιτροπή να εξετάσει την πραγματοποίηση μιας ανάλυσης SLIM (Simpler Legislation in the Internal Market) του εν λόγω τομέα[semigr ]

22. καλεί την Επιτροπή να μελετήσει τα εμπόδια που υπάρχουν στο πολυεπίπεδο μάρκετινγκ, στην ποικιλομορφία των εμπορικών ειδών, στη συσκευασία και στη χορηγία στην Ευρωπαϊκή Ένωση και να αξιολογήσει την ανάγκη για νομοθεσία που θα εγγυάται την ενιαία αγορά σ' αυτές τις αυξανόμενες μορφές εμπορικής επικοινωνίας[semigr ]

23. εγκρίνει την πρόταση της Επιτροπής σύμφωνα με την οποία η χορηγία θα πρέπει να θεωρηθεί τομέας προτεραιότητας κατά την ανάλυση των τομέων που αναφέρονται στο Πράσινο Βιβλίο και ζητεί από την Επιτροπή να προβληματισθεί ιδιαίτερα επί

α) των διαφόρων ρυθμίσεων που ισχύουν για τη χορηγία ενός γεγονότος και τη χορηγία της τηλεοπτικής του μετάδοσης,

β) των φορολογικών συνεπειών (για παράδειγμα διαφορές στην έκπτωση του κόστους χορηγίας από τους καταβαλλομένους φόρους),

γ) της στρατηγικής για την ενθάρρυνση και αναγνώριση της οικονομικής πλαισίωσης και της χορηγίας για προγράμματα σε ευρωπαϊκή κλίμακα και

δ) των τρόπων βελτίωσης της ενημέρωσης σχετικά με τις δυνατότητες χρηματοδότησης που επιτρέπουν την ανάπτυξη πολιτιστικών πρωτοβουλιών στα κράτη μέλη[semigr ]

24. υπογραμμίζει την ανάγκη διασφάλισης της ανάπτυξης του Internet, του ηλεκτρονικού εμπορίου και των συναφών υπηρεσιών από τα νέα μέσα ενημέρωσης, της προώθησης της εμπιστοσύνης των καταναλωτών στις νέες υπηρεσίες, και της εξέτασης του θέματος παρεμφερούς χρησιμοποίησης της εμπορικής επικοινωνίας νόμιμων και αυτορρυθμιζόμενων μέσων[semigr ] καλεί την Επιτροπή να θεσπίσει νομοθετικό πλαίσιο σχετικά με τις αθέμιτες μεθόδους μάρκετινγκ[semigr ]

25. καλεί την Επιτροπή να υποβάλει λεπτομερέστερη αξιολόγηση των επιπτώσεων των εμπορικών επικοινωνιών στα παιδιά, την επίδρασή τους στην ιδιωτική ζωή και τους μηχανισμούς με τους οποίους θα μπορούν να υποβάλλονται διασυνοριακά οι καταγγελίες των καταναλωτών[semigr ] καλεί επίσης την Επιτροπή να επεξεργασθεί προτάσεις για την προστασία των ανηλίκων και της ανθρώπινης αξιοπρέπειας στο πλαίσιο των οπτικοακουστικών υπηρεσιών και των υπηρεσιών πληροφόρησης, σε συνέχεια της σχετικής Πράσινης Βίβλου (COM(96)0483 - C4-0621/96) και για το παράνομο και επιβλαβές περιεχόμενο στο Ιντερνέτ μετά το ψήφισμα του Κοινοβουλίου της 24ης Απριλίου 1997 επί του ιδίου θέματος ((ΣΠ της 24.4.1997, Μέρος ΙΙ, σημείο 11.)), χωρίς την εξασθένιση των εθνικών νομοθεσιών σχετικά με την προστασία των παιδιών, οι οποίες θεωρήθηκαν ότι τηρούν την αρχή της αναλογικότητας σύμφωνα με τη μεθοδολογία αξιολόγησης[semigr ]

26. είναι της γνώμης ότι η Επιτροπή δεν κάνει πλήρη χρήση των αρμοδιοτήτων που διαθέτει[semigr ] επιμένει στη συστηματική εφαρμογή των άρθρων 63 και 169 της Συνθήκης ΕΚ[semigr ]

27. είναι της γνώμης ότι το Συμβούλιο θα πρέπει να εξετάσει την επέκταση της εφαρμογής της προτεινόμενης οδηγίας σχετικά με το ρυθμιστικό μηχανισμό διαφάνειας στις νέες υπηρεσίες ώστε να καλύπτονται και οι εμπορικές επικοινωνίες[semigr ]

28. ζητεί από την Επιτροπή να υποβάλει έκθεση στο Ευρωπαϊκό Κοινοβούλιο σχετικά με πιθανές πρωτοβουλίες για τη βελτίωση των διαδικασιών που αφορούν την παραβίαση της Συνθήκης εξασφαλίζοντας ότι αυτές θα είναι διαφανείς, θα λειτουργούν σε αυστηρά χρονικά όρια και θα διαθέτουν κατάλληλες διατάξεις για την άσκηση έφεσης με ισότητα πρόσβασης για όλα τα ενδιαφερόμενα μέρη[semigr ]

29. ζητεί την έγκριση απόφασης του Συμβουλίου που θα παρέχει τη δυνατότητα ενδεχόμενες προσφυγές επί παραβάσει να εξετάζονται από το Πρωτοδικείο ((Η αίτηση αυτή είναι σύμφωνη με το ψήφισμα του Κοινοβουλίου της 16ης Σεπτεμβρίου 1993 σχετικά με το ρόλο του Δικαστηρίου των Ευρωπαϊκών Κοινοτήτων, μέσω της ανάπτυξης των θεσμικών διατάξεων της Ευρωπαϊκής Κοινότητας, (ΕΕ C 268 της 4.10.93, σελ. 156.)))[semigr ]

30. θεωρεί ότι η προτεινόμενη μέθοδος αξιολόγησης της αρχής της αναλογικότητας είναι μεν ορθή, πρέπει όμως να καθορισθεί το νομικό πλαίσιο και πρέπει να συνδυασθεί με την αξιολόγηση και άλλων πολιτικών[semigr ] συγκεκριμένα, η μέθοδος αυτή δεν πρέπει να χρησιμοποιείται ως δικαιολογία από την Επιτροπή για την μη αποτελεσματική εφαρμογή του άρθρου 155 της Συνθήκης και, στην περίπτωση παραβίασης του κοινοτικού δικαίου, για την μη παραπομπή των υπευθύνων ενώπιον του Δικαστηρίου[semigr ].

31. πιστεύει ότι κατά τη σύνταξη της ανακοίνωσής της σχετικά με τις εμπορικές επικοινωνίες η Επιτροπή θα πρέπει να αναλύει τις αρχές που πηγάζουν από το παράγωγο δίκαιο του τομέα αυτού και να λαμβάνει επίσης υπόψη τα ακόλουθα:

α) όλοι οι μελλοντικοί κανόνες που θα διέπουν τον τομέα των εμπορικών επικοινωνιών πρέπει να λαμβάνουν υπόψη τα νομικά θέματα της χρήσης διαφόρων τύπων επικοινωνιών στην Ευρωπαϊκή Ένωση από επιχειρήσεις που προέρχονται από τρίτες χώρες και της χρήσης των εμπορικών επικοινωνιών από επιχειρήσεις της Ένωσης σε τρίτες χώρες[semigr ] τα θέματα αυτά έχουν τεράστια σπουδαιότητα στην κοινωνία της πληροφορίας[semigr ]

β) η μελλοντική κοινοτική νομοθεσία για τις εμπορικές επικοινωνίες πρέπει να λαμβάνει υπόψη λύσεις νομικού και διοικητικού χαρακτήρα που έχουν ήδη εφαρμοσθεί για τη ρύθμιση του τομέα αυτού[semigr ]

32. καλεί το Συμβούλιο Εσωτερικής Αγοράς, ως το αρμόδιο Συμβούλιο, να ενθαρρύνει το Συμβούλιο για ζητήματα καταναλωτών, το Συμβούλιο Τηλεπικοινωνιών και το Συμβούλιο Κοινωνικών Υποθέσεων να διεξαγάγουν συζήτηση για τα θέματα που προκύπτουν από το εν λόγω Πράσινο Βιβλίο[semigr ]

33. καλεί την Επιτροπή, αφού καθορισθούν τα θέματα αρχής και διαδικασίας που αναφέρονται στο Πράσινο Βιβλίο, να εξετάσει το θέμα της εφαρμογής τους στους περιορισμούς των εμπορικών επικοινωνιών σε διάφορους τομείς, περιλαμβανομένων των τηλεπικοινωνιών, των οικονομικών υπηρεσιών, των ειδών διατροφής κλπ.[semigr ]

34. θεωρεί αναγκαία τη διάθεση κονδυλίων στον προϋπολογισμό για την υλοποίηση της μεθοδολογίας όσον αφορά την αναλογικότητα και για την εξασφάλιση αποτελεσματικής εφαρμογής της διαδικασίας επί παραβάσει[semigr ] κατάλληλοι πόροι πρέπει να διατεθούν όσον αφορά τη χρηματοδότηση και το ανθρώπινο δυναμικό[semigr ]

35. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή καθώς και στις σχετικές οργανώσεις του βιομηχανικού τομέα και των καταναλωτών.